ธปท.ออกขายพันธบัตร 5 หมื่นล้านบาท
ธปท.ออกขายพันธบัตรวงเงิน 5 หมื่นล้านบาท เปิดประมูล 24 มิ.ย.นี้ เพื่อดูดซับสภาพคล่องส่วนเกินในระบบเศรษฐกิจ
24 มิ.ย. 2559

ธปท.ออกขายพันธบัตรวงเงิน 5 หมื่นล้านบาท เปิดประมูล 24 มิ.ย.นี้ เพื่อดูดซับสภาพคล่องส่วนเกินในระบบเศรษฐกิจ
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศกำหนดแผนการออกพันธบัตรธนาคารแห่งประเทศไทย อายุไม่เกิน 15 วัน ในเดือนมิ.ย. 2559 โดยจะออกประมูลขายพันธบัตรรุ่น พ. 25/14/59 วงเงิน 5 หมื่นล้านบาท อายุ 14 วัน ซึ่งจะเปิดประมูลขายในวันนี้ ( 24 มิ.ย.) และกำหนดวันชำระเงิน วันที่ 28 มิ.ย.ครบอายุพันธบัตรในวันที่ 12 ก.ค.นี้
ทั้งนี้ การออกพันธบัตรธปท.ข้างต้นก็เพื่อดูดซับสภาพคล่องในระบบให้อยู่ในระดับที่เหมาะสม สอดคล้องกับความต้องการของระบบเศรษฐกิจ เพราะสภาพคล่องส่วนเกินในเศรษฐกิจไทยมีมากมาอย่างต่อเนื่อง ส่วนหนึ่งเป็นผลจากระดับอัตราดอกเบี้ยที่อยู่ในระดับต่ำมานาน ขณะที่เศรษฐกิจฟื้นตัวช้าทำให้เกิดการกู้เงินไปใช้ลงทุนหรือทำกิจกรรมต่างๆ รวมถึงมีการจับจ่ายใช้สอยชะลอลง